Jytte Wittrock (S), 2004-01-29:
Jeg vil gerne starte med at takke for en god debat, som har vist, at vi ikke har nogen strid om vigtigheden af indholdet, men at det mere kører på en forskellig opfattelse af, hvor man skal støtte fra.
Jeg synes, at det har været godt at have en debat også om børnekulturen, og der er sagt mange ting, der er værd at huske på.
Vores mål er klart, at vi ønsker at styrke
børnekulturen, styrke børns kompetencer på kulturområdet.
Det er vigtigt, at vi giver vore børn faglige kompetencer, men det er sandelig også vigtigt, at vi styrker de sociale og de kreative potentialer.
Vi skal skabe spirer, så vi får hele mennesker; hele mennesker, der bruger alle farver på paletten, når vi tænker både de kreative, de sociale og de faglige kompetencer; hele mennesker, der bruger hjerne og hjerte og forstår at kombinere det, og mennesker, der er i stand til at udvikle vores samfund, også på den kreative måde.
Sagt med andre ord: Det handler om, at vi med kulturskolerne skal investere i fremtiden, investere i vore børns potentiale og i hele samfundets udvikling.
I dag er der en god forståelse for, at kultur og kreativitet er nødvendigt for det enkelte menneske og for hele samfundet.
Alligevel har vi i mange år haft en skævvridning, når vi ser på kulturstøtten.
Man har godt kunnet få statsstøtte, når man har villet gå på musikskoler, men ikke, hvis man i stedet for har haft lyst til at dyrke drama, billedkunst eller dans.
Men vi lever i en tid, hvor de forskellige kunstneriske udtryk overlapper hinanden.
Musik og dans er ofte en del af teater, og vi ser ofte, hvordan billedkunst bliver brugt sammen med andre kunstneriske udtryk.
I dag er verden ikke længere sort og hvid, og det er heller ikke tilfældet de forskellige kulturgenrer imellem.
Derfor er der ingen grund til, at musikken har været prioriteret højere end dans, billedkunst og teater, og jeg kunne ønske, at den velvilje, man i regeringen ser på musikken med, ville brede sig til alle de andre genrer, for så havde vi taget godt hånd om det hele, hvor man tager godt hånd om musikken - og det skal der ingen kritik være af, det er bare synd, at der ikke er plads til også at tage hånd om resten.
Vi synes, at vi skal skabe investeringer i fremtiden ved at støtte kulturskoler til børnene, og vi vil tage forslaget op igen.
Slaget er ikke tabt for vores side endnu.
Vi tager en omgang mere, hvis det er nødvendigt.
Børn skal udvikle sig til hele mennesker, og her spiller kulturen og det kreative en afgørende rolle.
I Danmark har vi ingen råstoffer, og derfor skal vi konkurrere på vores kompetencer. Vi har set, hvordan en satsning på dansk musik har givet genklang i udlandet, og dansk film klarer sig også strålende, og danske tv-produktioner høster store og flotte priser.
Det miljø skal vi også skabe for andre kunstarter.
Dansk billedkunst, teater og dans kan også ride med på den bølge.
Men det kræver, at vi starter i børnehøjde med god undervisning.
Børn skal have flere og lige muligheder for at udtrykke sig kreativt, og de kunstneriske udtryk skal ligestilles økonomisk.
Vi skal have for øje, at vi har hele mennesker, og at vi får glade og lykkelige børn og unge.
Det er en vigtig opgave også for os, og man skal ikke, som jeg hørte fra Venstres side, sige, at det jo går udmærket, som det er.
Det synes jeg er for lavt et ambitionsniveau at have.
Man konstaterer, at der er så og så mange skoler, og det behøver man ikke at gøre mere ved.
Jeg synes bestemt, vi skulle satse lidt højere.
Målet må være, at der er en ligestilling.
Lige muligheder for alle kunstarter.